NaiveNeuron/SloPal huggingface dataset:
Bugár, Béla, podpredseda NR SR (2017-09-19):
Pán poslanec, keby ste chvíľku počkali. Prosím vás tam hore, nerušte! Počuť to až sem. Nech sa páči, pán poslanec.
M. Číž, podpredseda NR SR: (2007-06-19):
Slovo má pán poslanec Kahanec.
P. Paška, predseda NR SR: (2009-06-17):
(Hlasovanie.) 137 prítomných, 60 bolo za, 24 proti, 53 sa zdržalo. Ani tento návrh zákona sme neposunuli do druhého čítania. Ešte poprosím pána poslanca, aby uviedol aj hlasovanie v prvom čítaní o návrhu poslancov Národnej rady Slovenskej republiky Štefana Kužmu a Zoltána Horvátha na vydanie zákona, ktorým sa mení a dopĺňa zákon č. 5/2004 Z. z. o službách  zamestnanosti a o zmene a doplnení niektorých zákonov v znení neskorších predpisov . Je to tlač 1111.
Brocka, Július, poslanec NR SR (2010-12-10):
Teraz budeme hlasovať o bode 6 so stanoviskom gestorského výboru schváliť.
Hrušovský, Pavol, predseda NR SR (2011-10-19):
Hlasujeme o procedurálnom návrhu umožniť hlasovať o pozmeňujúcich návrhoch teraz. (Hlasovanie.) 141 prítomných, 74 za, 1 proti, 66 sa zdržalo. Schválili sme návrh. Nech sa páči, pán poslanec.
Galko, Ľubomír, poslanec NR SR (2013-06-17):
Ďakujem pekne. Pán kolega Lipšic, chcel by som potvrdiť to, čo ste povedali. Áno, minister obrany Martin Glváč sľúbil na branno-bezpečnostnom výbore, že dôstojníci pôjdu na polygraf, a nie na polygraf vo svojej službe, ale na polygraf nezávislej inštitúcie. Nemyslím si, že to splní, pretože určite došiel na rezort a tajní buchli do stola a minister pustil do gatí a žiaden polygraf nebude. On sľúbil toho oveľa viacej. On sľúbil presne na tom istom výbore, a to si určite tiež pamätáte, že do dvoch dní to dievča nešťastné je vonku z armády. To všetci trinásti, alebo neviem koľkí sme tam boli, sme počuli. Dvakrát to zopakoval, že do dvoch dní ju pustí z armády. Miesto toho ju poslal do Trebišova veliť bojovej jednotke. Ale o tom budem rozprávať inokedy. Takisto sľúbil, že vysvetlí stretnutia s Gansém. To sľúbil na osobitnom kontrolnom výbore. Predpokladám, že opäť, takisto ako pri tom svojom sľube, keď sľúbil, že to dievča pustí z armády, a tam mu jednoznačne tajní buchli po stole a pustil do gatí, tak presne takto isto mu buchli po stole, aj keď prišiel si pýtať vysvetlenie od Skuhru a prišiel sa pýtať, že čo to má znamenať, tie fotky. Minister Glváč nevedie rezort. Minister Glváč je nesvojprávna bábka, ktorá sa správa zbabelo, a ja si nemyslím, že niekedy zodpovie vaše otázky. Tak ako ani nezodpovie tie otázky, ktoré som tu položil ja. Museli ste vidieť už ten začiatok dnešnej schôdze, keď ho sem prišiel minister vnútra Robert Kaliňák doslova postriehnuť a odkontrolovať. Aj to o veľa veciach svedčí. Ďakujem pekne.
P. Hrušovský, predseda NR SR: (2003-10-29):
Pani poslankyňa Navrátilová, nech sa páči. Ľ. Navrátilová, poslankyňa: Ďakujem za slovo. Dve poznámky k tomu, čo povedal pán predseda Tkáč. Prvá poznámka k tomu, že zákon, ktorý bol vrátený pánom prezidentom, bol vrátený z dôvodu, že pán prezident nesúhlasí s celou konštrukciou zákona. V tomto okamihu treba jasne povedať, že pán prezident nedal ani jeden námet na zmenenie ktoréhokoľvek paragrafu. Pán prezident dokonca, alebo prezidentská kancelária urobila zlé výpočty a uviedla podľa môjho názoru pána prezidenta do omylu. Druhá poznámka, a tú si naozaj neodpustím, pretože odznelo to už aj vo výbore, z tých 64 pozmeňujúcich návrhov, ktoré sa týkajú zákona o sociálnom poistení, je drvivá väčšina tých, ktorá súvisí so zavedením druhého piliera a musela by sa urobiť, či by to bolo v septembri, v októbri, v decembri, proste v nejakom poradí sa tie zákony museli prijať. A keby sa bola vytvorila akákoľvek časová rezerva, iný postup, ako bol v tomto období, by nebol možný a nebol aplikovateľný ani pred povedzme pol rokom. Ďakujem.
Lipšic, Daniel, poslanec NR SR (2015-11-20):
Ďakujem veľmi pekne. Tento zákon do parlamentu nemal nikdy prísť. Je škodlivý, je krok späť a dôkazom toho je, že vláda ho ani nechce a nevie obhájiť. Dôkazom toho nie je len, že tu dnes sedí minister školstva, ktorý tu sedí, pretože musí tu byť niekto za vládu, ale aj, dôkazom je aj to, že minister spravodlivosti nemal ani toľko odvahy, aby vystúpil v rozprave k zákonu, aj keď som ho na to opakovane vyzýval, pretože nevedel vysvetliť a vyargumentovať zmeny, ktoré v zákone o prokuratúre vaša vláda navrhuje. Podľa mňa o niektorých z nich ani nevedel, keby sme na nich neupozornili. A samozrejme zákony treba čítať. A to je ku kolegovi, ktorý tu vystupoval, aj detailne čítať, lebo najskôr si je potrebné škandalózne veci typu dôchodkov všimnúť a prečítať. Ale skúsim k tomu zákonu ešte predsa len, predsa len pár slov. Pán poslanec Abrhan mal pravdu v tom, že pani poslankyňa Vitteková predložila pozmeňovací návrh, ktorý zatiaľ v písomnej podobe nemáme. Neviem, či chcete hneď potom hlasovať, aby sme si to prečítali počas hlasovanie, ten pozmeňovák.
B. Bugár, podpredseda NR SR: (2004-06-24):
Pán spravodajca, nech sa páči, máte slovo.
V. Veteška, podpredseda NR SR: (2007-05-11):
(Hlasovanie.) Prítomných 135, za 103, proti 0, zdržalo sa 32. Konštatujem, že sme predmetný návrh zákona postúpili do druhého čítania. Prosím.
B. Bugár, podpredseda NR SR: (2003-01-14):
(Prerušenie rokovania o 17.30 hodine.) (Pokračovanie rokovania o 17.45 hodine.)
R. Rafaj, poslanec: (2010-04-27):
Keďže približne 70 % obyvateľov Slovenska sa hlási ku kresťanskému vierovyznaniu, chcem len pripomenúť, že 1. apríl 2010 bol Zelený štvrtok, prvý deň veľkého tridua, keď Ježiš vchádzal do Jeruzalema a kričali mu „Hosana“, ale, bohužiaľ, na druhý deň, na druhý deň už ten istý dav kričal „Ukrižuj!“. A mám pocit, že aj osud tohto zákona mi pripomína to kričanie najprv „Hosana“ a potom „Ukrižuj!“. Takže dúfam, že neukrižujeme podstatu vlastenectva ako takú a že nájdeme odvahu prijať normu, ktorá, ktorá bude pozdvihovať vlastenectvo našich občanov tak, aby sme sa nemuseli v medzinárodných prieskumoch ocitnúť ako štát a národ na poslednom mieste v pocite identity a na treťom mieste odzadu z 22 štátov skúmaných v pocite v národnej hrdosti. Verím, že k tomu prispejeme aj my, aby sme sa z tých posledných priečok vedeli dostať na tie prvšie, a k tomu by mal slúžiť aj návrh zákona, ktorý sme predložili. Ďakujem za vašu trpezlivosť.
Holý, Štefan, podpredseda vlády SR (2021-06-17):
Vážený pán predsedajúci, vážené pani poslankyne, vážení páni poslanci, dovoľujem si vám uviesť vládny návrh zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, cieľom ktorého je posilniť legislatívnu úpravu v oblasti kybernetickej bezpečnosti, pričom sa zameriava na posilnenie právomocí príslušných vnútroštátnych orgánov. Predmetom návrhu zákona je precizovanie niektorých definícií, úprava procesného postupu pri certifikácii kybernetickej bezpečnosti, ktorá vyplýva z nariadenia Európskeho parlamentu a Rady č. 2019/881 zo 17. apríla 2019 o agentúre ENISA a o certifikácii kybernetickej bezpečnosti informačných a komunikačných technológií a zrušení nariadenia č. 526/2013, tzv. akt o kybernetickej bezpečnosti. Zavádza sa inštitút blokovania, jeho hmotnoprávna a procesnoprávna úprava a upravuje sa postavenie audítora kybernetickej bezpečnosti. V prílohe č. 1 zákona sa precizujú prevádzkovatelia niektorých služieb v podsektore letecká doprava, v sektore digitálna infraštruktúra a zo sektora verejná správa sa vypúšťa podsektor spravodajskej služby v rozsahu Slovenská informačná služba a Vojenské spravodajstvo. Ďalším rozdielom oproti aktuálne platnej a účinnej zákonnej úprave je zmena poradia krokov pri využívaní akreditovanej jednotky CSIRT. Kým doposiaľ si ústredný orgán zriaďoval prioritne vlastnú jednotku CSIRT, čo je finančne podstatne nákladná činnosť, podľa predkladaného návrhu zákona bude primárne využívať na základe zmluvy jednotky CSIRT už zriadené, a to národnú jednotku CSIRT v gescii Národného centra kybernetickej bezpečnosti na NBÚ alebo vládnu jednotku CSIRT v pôsobnosti MIRRI. Návrh zákona preto v ďalších novelizačných článkoch upravuje niektoré súvisiace predpisy, a to zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, zákon č. 351/2011 Z. z. o elektronických komunikáciách v znení neskorších predpisov a zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov. Vážený pán predsedajúci, vážené panie poslankyne, vážení páni poslanci, dovoľujem si vás požiadať o podporu predloženého návrhu. Ďakujem za pozornosť.
Hudacký, Ján, poslanec NR SR (2012-09-13):
Ďakujem pekne za slovo. Pán kolega, nemôžem nič iba súhlasiť s tvojím vystúpením, pretože vnímam situáciu na pracovnom trhu veľmi negatívne, predovšetkým na východe, ako si aj uviedol jeden z príkladov, Tesla Stropkov. Mám možnosť, ako aj komunikujem s malými podnikateľmi, živnostníkmi. A títo vám rovno povedia, vážení kolegovia zo SMER-u, aké dopady budú mať aj zmeny podmienok v pracovnom práve. Ak dáme dokopy všetky tie okolnosti teraz, respektíve nastavené podmienky pre zamestnávateľov, pre podnikateľov, pre živnostníkov, či už sa to dotýka vyššej dane, vyššieho odvodového zaťaženia, a ak k tejto kombinácii pridáme ešte horšie podmienky v rámci pracovného práva, ak k tejto kombinácii ešte pridáme krízové obdobie, v ktorom sa v súčasnosti nachádzame, je to priam likvidujúce. Likvidujúce tak zamestnávateľov, malých predovšetkým, malé podniky, živnostníkov aj zamestnancov. Vážení kolegovia zo SMER-u, ukazujete smer týmto ľuďom na úrady práce, tak malým podnikateľom, živnostníkom a ich zamestnancom. Hovoríte, alebo teda je jasné, že ste sa nedohodli so sociálnymi partnermi. So zamestnávateľmi, s organizáciami, ktoré reprezentujú malých podnikateľov a živnostníkov, sa  treba rozprávať. Ak nedôverujete týmto reprezentantom, rozprávajte sa. Veď vo vašom okolí musíte poznať desiatky zamestnávateľov, malých zamestnávateľov, malé podniky, živnostníkov. Nech vám povedia, čo to s nimi urobí, vyššia... (Prerušenie vystúpenia časomerom.)
B. Bugár, podpredseda NR SR: (2005-09-23):
M. Demeterová, poslankyňa: Ja som chcela povedal len pánu poslancovi, že bolo by dobré, aby tento bod stiahol, pretože účinnosť už, ako som čítala v spoločnej správe, výbory upravili na 1. 1. 2006.
Blaha, Ľuboš, poslanec NR SR (2012-07-31):
Pán kolega Brocka, iba dve poznámky. Prvá sa týka toho demografického vývoja. Ja mám pocit, že vy tú tému demografického vývoja, ktorý je skutočne negatívny, zneužívate a využívate na svoju demagógiu. Pretože zobrať demografický vývoj ako izolovaný faktor nedáva zmysel. Tam sú iné faktory, ktoré môžu prispievať k tomu, aby tie dôchodky boli na nejakej úrovni, to je zamestnanosť, to je produktivita práce, to je hospodársky rast a tak ďalej. Pretože keby platila iba primitívna rovnica medzi tým, že máme menej detí a veľa starších ľudí, tak India má dnes najlepšie dôchodky a Nórsko má najnižšie. Čiže uvedomme si, že toto naozaj nemôžeme zneužívať, iba tento jeden, jednu izolovanú položku. Druhá vec, ten ideový spor medzi zástancami solidarity a zásluhovosti je pochopiteľne legitímny. A ja osobne som zástanca viac, väčšej solidarity v rámci dôchodkového systému, ale rešpektujem, môžeme sa baviť aj o väčšej zásluhovosti. Ale na to existujú rôzne mechanizmy. Aj ten bismarckovský systém je veľmi zásluhový. Môžeme sa baviť o švédskom modeli, ktorý hovorí o virtuálnych účtoch, ale vo verejnom fonde nie je dôvod, naozaj, aby sme vytvárali súkromné, súkromný biznis pre dôchodkovské správcovské spoločnosti. Dá sa to naozaj robiť aj inteligentnejšie. Odporúčame švédsky príklad, ktorý by ste si mohli naštudovať, a skôr sa nechať inšpirovať týmto príkladom. Ďakujem.
Viskupič, Marián, poslanec NR SR (2021-04-01):
Ďakujem pekne za slovo. Zápisnica o výsledku verejného hlasovania o návrhu na voľbu člena Rady Rozhlasu a televízie Slovenska v oblasti práva, ktoré sa konalo dňa 31. marca 2021. Na verejné hlasovanie o návrhu na voľbu člena Rady Rozhlasu a televízie Slovenska v oblasti práva bolo vydaných a poslanci si osobne prevzali 110 hlasovacích lístkov, teda na voľbe bolo prítomných 110 poslancov. Po vykonaní verejného hlasovania overovatelia NR SR spočítali hlasy a zistili, že vo verejnom hlasovaní o návrhu na voľbu člena Rady Rozhlasu a televízie Slovenska v oblasti práva všetci poslanci odovzdali hlasovacie lístky. Zo 110 odovzdaných hlasovacích lístkov boli 2 neplatné a 108 platných. Podľa platných hlasovacích lístkov overovatelia zistili, že: – za Tomáša Cabana hlasovalo za 79 poslancov, proti 7, zdržalo sa 22, – za Martina Daňka za 0, proti 16, zdržalo sa 92, – za pani Helenu Dobosovú hlasovalo za 0, proti 16, zdržalo sa 92, – za pani Martinu Gajdošovú za 0, proti 16, zdržalo sa 92, – za pána Dominika Okenicu za 1, proti 15, zdržalo sa 92, – za pani Adrianu Petrovú hlasovalo za 27, proti 8, zdržalo sa 73, – za pána Jozefa Ševeca za 0, proti 16, zdržalo sa 92 poslancov. Na voľbu člena Rady Rozhlasu a televízie Slovenska je potrebný súhlas nadpolovičnej väčšiny prítomných poslancov. Overovatelia konštatujú, že vo verejnom hlasovaní bol za člena Rady Rozhlasu a televízie Slovenska v oblasti práva zvolený pán Tomáš Caban. Overovatelia ma zároveň poverili oznámiť výsledok hlasovania Národnej rade Slovenskej republiky. Pán predsedajúci, skončil som.
Bugár, Béla, podpredseda NR SR (2019-02-01):
Na vystúpenie pána poslanca jediná reakcia, faktická poznámka pána poslanca Žarnaya, nech sa páči.
Suja, Miroslav, poslanec NR SR (2023-03-30):
Ďakujem za slovo. Ja sa chcem spýtať, či platia výsledky grémia, že zajtra schôdza končí a neprerokované body idú na ďalšiu schôdzu.
Bugár, Béla, podpredseda NR SR (2018-09-13):
Prezentujme sa a hlasujme o bodoch zo spoločnej správy 1 až 5. (Hlasovanie.) Prítomných 138, za 132, 6 sa zdržali. Konštatujem, že body zo spoločnej správy sme schválili.
Huba, Mikuláš, poslanec NR SR (2015-12-02):
Ďakujem pekne. Ďakujem ti, Miro, za tvoje vystúpenie, ktoré bolo, myslím si, zásadné, kompetentné a zároveň všeobecne zrozumiteľné, čo nie je celkom bežné, keď človek počúva expertov na právo v tejto snemovni. Ešte by som možno podčiarkol aj jednoznačnosť tých tvojich konštatácií, ani tá nie je medzi právnikmi, pri všetkej úcte, bežná. Čo chcem len zdôrazniť a prečo som sa aj prihlásil, je to, že si tým svojím vystúpením okrem poukazu na mnohé zásadné skutočnosti, ktoré si mi takpovediac zobral z jazyka a možno aj mnohým, mnohým ďalším v tejto, v tejto sále, poukázal na to, na čo poukazovali viacerí tvoji predrečníci, a to je priam nevyhnutnosť vrátiť oba tieto vládne návrhy do riadneho legislatívneho procesu, aby sme sa okrem iného nevyhli medzirezortnému pripomienkovému konaniu, ktoré umožní všetkým zainteresovaným aj mimovládnym teda subjektom zapojiť sa do tejto zásadnej diskusie. Ďakujem pekne.
Hrušovský, Pavol, predseda NR SR (2011-12-08):
Tak, poprosím vás, o uvedenie, odôvodnenie návrhu. (Rokovanie o návrhu na ukončenie platnosti Dohovoru o zriadení Medzinárodnej únie pre uverejňovanie colných sadzieb podpísaného v Bruseli 5. júla 1890, Protokolu upravujúceho Dohovor podpísaný dňa 5. júla 1890 v Bruseli o zriadení Medzinárodnej únie pre uverejňovanie colných sadzieb, vykonávacieho nariadenia k dohovoru, ktorým sa zriaďuje Medzinárodná kancelária pre uverejňovanie colných sadzieb, ako aj Záverečného protokolu podpísaného 16. decembra 1949 v Bruseli , tlač 546.)
Šeliga, Juraj, podpredseda NR SR (2020-07-09):
Pani poslankyne, páni poslanci, dnes do 19.00 hod. stihneme oznámiť už iba výsledky tajnej a verejnej voľby s tým, že v ďalšom bode budeme pokračovať zajtra ráno o 9.00 hod. ráno. (Reakcie z pléna.) Ráno by mal byť ten zákon o pani Záborskej, ak sa nemýlim. (Reakcie z pléna.) Pardon? (Reakcie z pléna.) Áno, v rozprave, tak by to malo byť. Tam priznám sa, že neviem, kto je ďalší, ale už si asi pamätáte, ako ste sa prihlasovali. Pán posla.., pán..., pardon, áno, pán poslanec Vašečka ráno pôjde ako prvý v rozprave. (Reakcie z pléna.) Áno, pán poslanec Vašečka. (Reakcie z pléna.) Už iba čakáme na výsledky, končiť ešte nekončíme. (Povedané so smiechom.) (Prestávka. Spracúvanie výsledkov tajného hlasovania.)
Poliačik, Martin, poslanec NR SR (2010-10-15):
Ďakujem, pán predsedajúci. V rozprave k tomuto zákonu vystúpili traja poslanci, z toho pán poslanec Čaplovič predniesol návrh podľa § 73 ods. 3 písm. a) rokovacieho poriadku vrátiť návrh zákona jeho navrhovateľovi na dopracovanie. Pán predsedajúci, v súlade s § 97 a § 37 ods. 1 rokovacieho poriadku budeme najprv hlasovať o návrhu pána poslanca Čaploviča vrátiť návrh zákona na jeho dopracovanie navrhovateľovi.
S. Janiš, poslanec: (2009-10-30):
Čo sa týka konsolidácie verejných financií, normálne som sa musel pousmiať, pán minister, hľadajú sa nejaké termíny, kedy treba začať konsolidovať. Minule ste spomínali, že odporúčanie z Bruselu alebo nejaká dohoda sa rysuje, že od roku 2012. Pán minister, ale to neznamená, že do roku 2012 budete peniaze rozhadzovať naverímboha len tak krížom-krážom ako doteraz a začne sa konsolidovať až od roku 2012. Pán minister, konsolidácia od roku 2012 verejných financií neznamená, že pôjdete svojím tempom míňania naďalej nezávisle od toho, či bude ekonomika šliapať, alebo sa bude prepadať, pán minister. To ste vy úplne mimo, pán minister. Mňa len zaujíma, pán minister, že keď v roku 2006 boli výdavky štátneho rozpočtu 330 mld., v roku 2010 to už je 490 mld. korún. Kde sú tieto obrovské peniaze? Kam sa za tieto štyri roky podeli, pán minister, tie obrovské miliardy? Pán minister, za tieto peniaze Slovensko už muselo byť celé pozlátené. Diaľnice už mali byť vykurované a nie nedostavané. Kde sú tieto miliardy? Kde ste ich minuli, pre boha živého, kam ste to posunuli?! Veď to sa nedá ani nákladiakmi odviezť.
Kaník, Ľudovít, poslanec NR SR (2012-08-07):
Ďakujem. Pán poslanec Hlina, ja som sa veľmi pozorne držal témy. Včera som videl, ako si sa ty držal témy, od Dunaja k Tatrám a od všetkých možných, pán Jarjabek to veľmi zaujímavým spôsobom zosumarizoval, ale jedno z toho ako vyplynulo úplne jasne. Našiel si nového, nového úhlavného nepriateľa svojho, voči ktorému máš dôvod vystupovať, lebo včera si ma spomenul v tom vystúpení najmenej 30-krát, ako tiež bolo poznamenané, a vidím, že ako veľmi ťa iritujú moje vystúpenia, tak aspoň viem, že kto je tvoj hlavný oponent. Nie vláda, ale Kaník. Pán Bublavý, zmenu dôchodkového systému treba. Ako hovorím to roky rokúce, ale treba prvého piliera. Tam je ten problém, tam je ten pes zakopaný, a že sa to nedalo skokovo, to sa teda nedalo. V takomto systéme sa to nedá. Už sme urobili niekoľko krokov a bolo potreba pokračovať. Žiaľbohu, sa nepokračovalo, dostávam sa tým pádom hneď aj k pani Vaľovej, keď volá po rente. No čo ste 4 roky, čo robila pani Tomanová 4 roky, že ani čiarku na tom nespravila a mala? Bola to jej základná povinnosť. Ako to, že dnes pán minister neprichádza, ešte to nemá ani v pláne legislatívnych úloh, až sa nemýlim, niečo také priniesť, a keď sme o troch grošoch, keď ste hovorili, to je veľmi zaujímavé a rád týmto zakončím tú poznámku. Tri groše sú tri, jeden človek si nechá, druhý si odloží, to je ten druhý pilier, pani Vaľová, a tretí dá svojím deťom. To je ten prvý pilier, Sociálna poisťovňa, takže takto to funguje. (Ruch v sále.)
Sulík, Richard, predseda NR SR (2010-12-15):
Ďakujem.Otváram rozpravu. Do rozpravy som nedostal žiadnu písomnú prihlášku. Hlási sa niekto ústne? Nie. Vyhlasujem všeobecnú rozpravu za skončenú. Chce zaujať stanovisko navrhovateľ? Spravodajca? Nie. Prerušujem rokovanie o tomto bode programu. Pokračujeme prvým čítaním o vládnom návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony . Vládny návrh zákona je pod tlačou 184, návrh na jeho pridelenie na prerokovanie výborom je v rozhodnutí č. 175. Poprosím ministra práce, sociálnych vecí a rodiny Jozefa Mihála, aby vládny návrh zákona uviedol. Nech sa páči.
Číž, Miroslav, podpredseda NR SR (2015-12-11):
Pán poslanec Brocka.
Pellegrini, Peter, predseda NR SR (2015-03-17):
Súhlasím, pán navrhovateľ.
Bugár, Béla, podpredseda NR SR (2018-12-05):
Pani spravodajkyňa, samozrejme, však, nech sa páči, však to je rokovací poriadok. Na konci vždy navrhovateľ a spravodajca má právo vystúpiť. Nech sa páči.
J. Halecký, poslanec: (2007-03-28):
Čo sa týka formulácie deklarácie, ja si myslím, že je dobrá, pretože vystihuje podstatu vecí a nesnaží sa povedať viacej, ako v tejto chvíli sme schopní povedať a urobiť. A nebolo by šťastné, keď chceme vyjadriť svoj názor, aby sme hneď zväzovali ruky aj ministrovi zahraničných vecí, čo musí niekde povedať, pretože zrejme že vývoj v nasledujúcich týždňoch a mesiacoch ešte môže byť prekvapivý, dynamický a niekedy mám taký dojem, že skôr ide o snahu preniesť centrum pozornosti z určitých dôvodov z Iraku zase do Európy. Zaujala ma téma, a to by som chcel odpoveď od svojho predrečníka, čo to je ten modrý boľševik a červený boľševik, lebo je to nový termín. Takže snáď, keď by ho vedel vysvetliť. Ďakujem.
Bublavý, Dušan, poslanec NR SR (2016-06-16):
Ďakujem za slovo. Pán kolega Sloboda, chcem vymodelovať takú situáciu kurióznu, ku ktorej môže prísť. Predstavte si, že máte nejakých takých samozvaných aktivistov, ktorí nie sú ani z danej lokality, ale sú takí, ktorí chcú stále rokovať, aby boli počúvaní a aby mohli do určitých vecí rozprávať, ktorým ani nerozumia alebo ktoré ani nechcú pochopiť, a prídu vám do obce z cudzej vedľajšej dediny a budú môcť do týchto komisií voľne prísť a budú rozprávať a budú chcieť byť vypočutí a bude to kolomdokola. Budú narúšať celý chod danej komisie alebo obecnej rady. A naozaj tento chaotický zákon keby sme prijali, k tomu môže prísť. Musíme si uvedomiť, že ľudia, ktorí dostali dôveru v priamych voľbách, ktorí boli zvolení do obecných a mestských zastupiteľstiev, sú volení svojimi občanmi. A tí im vyslovili dôveru. A neberme teraz nejakú politickú hru, že teraz niektorá strana má len dvoch členov a teraz z nej chcú, aby boli podporovaní svojimi aktivistami politickými, aby ich tam bolo čo najviac, aby presadzovali len svoju mienku, a preto ich tam potrebujeme, aby voľne mohli prichádzať aj na komisie, alebo aj na obecné rady. Viete, nevnášajme sem vysokú politiku. Vidíte, k čomu vedie. Vidíte, čo sa tak deje. Chceme ešte narúšať aj chod samospráv? Veď dajme sedliacky rozum dohromady a nerobme si zle. Veď ja pevne verím, že ten, kto sa dal zvoliť do obecného alebo do mestského zastupiteľstva, je tam kvôli tomu, aby pomáhal svojej lokalite, svojim občanom. Tak nerobme chaos aj takými... (Prerušenie vystúpenia časomerom.)
Beluský, Martin, poslanec NR SR (2018-03-13):
Ďakujem za slovo. Vážená pani predsedajúca, vážené panie poslankyne, páni poslanci, Výbor Národnej rady Slovenskej republiky pre hospodárske záležitosti ma určil za spravodajcu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov a ktorým sa menia a dopĺňajú niektoré zákony. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárske záležitosti a Výbor Národnej rady Slovenskej republiky pre pôdohospodárstvo a životné prostredie. Za gestorský výbor navrhujem Výbor Národnej rady Slovenskej republiky pre hospodárske záležitosti a odporúčam, aby výbory predmetný návrh zákona prerokovali do 4. mája 2018 a v gestorskom výbore do 9. mája 2018. Pani predsedajúca, otvorte, prosím, všeobecnú rozpravu.
Pellegrini, Peter, predseda NR SR (2015-06-30):
Poprosím vás o minútu ticha. (Minúta ticha.) Ďakujem pekne. Pani poslankyňa Šípošová.
Valocký, Jozef, poslanec NR SR (2019-05-13):
Pán predsedajúci, prosím, dajte hlasovať o tom, že Národná rada sa uzniesla prerokovať predložený návrh zákona v druhom čítaní.
Hrušovský, Pavol, podpredseda NR SR (2010-12-08):
Hlasujeme o návrhu prerokovať zákon v treťom čítaní . (Hlasovanie.) 140 prítomných, 77 za návrh, 32 proti, 30 sa zdržalo,1 nehlasoval. Návrh sme schválili. Otváram rozpravu. Aj končím rozpravu, keďže sa nikto neprihlásil s možnosťou vystúpiť. Pristúpime k hlasovaniu o návrhu zákona ako celku s odporúčaním gestorského výboru schváliť. Hlasujeme. (Hlasovanie.) 141 prítomných, 78 za návrh, 40 proti, 22 sa zdržalo, 1 nehlasoval. Konštatujem, že Národná rada vládny návrh zákona o poskytovaní dotácií v pôsobnosti ministerstva zahraničných vecí schválila. Poprosím teraz pána poslanca a predsedu výboru pre sociálne veci, rodinu, aby z poverenia výboru predložil Národnej rade návrhy hlasovaní k prerokovávanému vládnemu návrhu zákona o dotáciách v pôsobnosti Ministerstva práce, sociálnych vecí a rodiny Slovenskej republiky, ktorý prerokovávame ako tlač 86. Pán predseda, máte slovo.
Galek, Karol, poslanec NR SR (2019-11-29):
Edo, ja ešte doplním tie úrodné roky, o ktorých si hovoril, a stiahnem to priamo na tú elektroenergetiku, pretože spomínal som viaceré tie politické zásahy, za ktoré platíme práve v tej tarife za prevádzku systému. A vďaka tomu naozaj tá cena elektriny narástla do pomerne obludných rozmerov, najmä pre tie energeticky náročné podniky. No nebolo tomu tak v minulosti alebo nebolo to minimálne tak vypuklé a Robert Fico, ktorý tu teda mal byť a ktorý presúval tých 60 návrhov zákonov, tak bol to práve on, ktorý tvrdil, že máme stabilné ceny energií. Ale tieto energie v čase klesali, klesalo to od tej krízy až do nejakého roku 2016, keď to znova začalo stúpať. Bavím sa hlavne o tej elektrine. A toto bol priestor, kedy sme my síce mali tieto opatrenia, politické opatrenia, mali sme ich začať odstraňovať postupne, aby keď prídu tie časy, tak aby sme naozaj už nemali ten balast tam natlačený, nabalený. Toto sa nestalo. Naopak, tento balast, túto tarifu sme iba pridávali, zväčšovali, uhlie nám nabobtnalo na 115 mil. eur z nejakých 30 pôvodne. Takisto mnohé tie obnoviteľné zdroje, kombinovaná výroba elektriny a tepla, tam majú na ďalších pätnásť rokov nárok mnohí tí výrobcovia. A dostali sme sa do bodu, kedy tie ceny na trhu rastú, a jednoducho na pokles my tam nemáme vôbec žiaden priestor. A kto na to zase doplatí? Zase na to doplatia iba ľudia, podnikatelia, a to už naozaj veľmi výrazným spôsobom práve na ten budúci rok. Snažíme sa to teraz látať cez tie kompenzácie alebo výnimky z platenia takýchto dotácií. Ale toto nepomôže, toto nepomôže našej konkurencieschopnosti, keď na nás sa chystá alebo máme tu nejakú krízu pred dverami, tak my musíme hľadať systémové riešenia, ktoré pomôžu všetkým, a nie iba pár vyvoleným.
Sulík, Richard, predseda NR SR (2011-05-19):
Pán poslanec Bublavý.
Figeľ, Ján, podpredseda NR SR (2014-11-10):
Pán Hraško, máte, máte procedurálny? Nech sa páči.
Kazda, Radovan, poslanec NR SR (2022-03-24):
Pán poslanec Kéry, ja neviem teda posúdiť konkrétne prípady. Ja som počul dokonca, že takéto ponuky boli, ale neviem posúdiť konkrétne prípady. Ja keď sa pozerám na to ako neúčastník tohto procesu, nie som ani v zahraničnom výbore, ani v dotknutých výboroch, tak musím konštatovať, že niekedy je to veľmi ťažké, napríklad teda v zahraničnom výbore, vy vediete zahraničný výbor, je tam ďalší poslanec SMER-u – SD a, žiaľ teda, vaším postojom k Ukrajine predstavujete, domnievam sa, predstavujete naozaj vážne bezpečnostné riziko pre Slovensko, aby ste sa účastnili nejakých zahraničných ciest a šírili tam tie nezmysly o tom, že v podstate vojna na Ukrajine je nejakou vojnou medzi Ruskom a Amerikou, že síce ju odsudzujete ako nejaký zásah zlý, čo, samozrejme, eliminujete veľmi, aby ste vôbec povedali, že to odsudzujete, ale ako reálna pravda je, že šírite presne to, čo váš podpredseda strany, komunista, ultraboľševik Ľuboš Blaha. Pre mňa je toto naozaj veľmi zásadné bezpečnostné riziko, aby ľudia, ktorí sa stavajú za ten názor, ktorý prezentuje Ľuboš Blaha, podpredseda SMER – SD, aby vôbec chodili do zahraničia a rozprávali tam také bludy a nezmysly o Putinovej agresii voči Rusku, ktorú, tie nezmysly, myslím pod tým, že absolútne prevraciate podstatu tohto sporu.
Glenda, Tibor, poslanec NR SR (2013-03-13):
Pani predsedajúca, dajte, prosím, hlasovať o návrhu zákona ako o celku s odporúčaním gestorského výboru schváliť.
B. Bugár, podpredseda NR SR: (2003-09-10):
(Hlasovanie.) Prítomných je 126 poslancov, za 88, proti 14, zdržalo sa 23, nehlasoval 1. Konštatujem, že Národná rada pridelila návrh tohto zákona výborom, určila gestorský výbor, ako aj príslušné lehoty na jeho prerokovanie v druhom čítaní. Ďakujem aj pánovi spravodajcovi, aj pánovi ministrovi. A teraz by sme mali hlasovať o poslednom prerokovanom zákone, a to je vrátený pánom prezidentom zákon z 2. júla 2003, ktorým sa mení a dopĺňa zákon č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č. 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov a ktorým sa mení zákon č. 241/2001 Z. z. o ochrane utajovaných skutočností a o zmene a doplnení niektorých zákonov v znení zákona č. 418/2002 Z. z., vrátený prezidentom Slovenskej republiky na opätovné prerokovanie Národnou radou Slovenskej republiky (tlač 328). Pán spravodajca, nech sa páči, môžete uviesť prvé hlasovanie. Pán poslanec Brocka, procedurálny návrh?
Laššáková, Jana, podpredsedníčka NR SR (2014-11-25):
Ďakujem pekne. Prosím, pán poslanec, zaujmite svoje miesto v rokovacej sále a želám vám veľa úspechov v práci v Národnej rade, aj v jej výboroch. Teraz pristúpime k návrhu na voľbu predsedu Národnej rady Slovenskej republiky. Návrh má parlamentnú tlač 1321 a bol podaný poslancami členmi poslaneckého klubu za stranu SMER- sociálna demokracia. Kandidátom na funkciu predsedu Národnej rady Slovenskej republiky je poslanec Peter Pellegrini. Otváram rozpravu k tomuto bodu programu. Do rozpravy som nedostala žiadnu písomnú prihlášku. Máme? Do rozpravy som dostala písomné prihlášky za klub OĽaNO pán poslanec Matovič, ďalej sú písomne prihlásení do rozpravy Martin Poliačik, Miroslav Kadúc, Alojz Hlina a pán poslanec Beblavý. Nech sa páči, pán poslanec Matovič, máte slovo. (Rokovanie o návrhu na voľbu predsedu Národnej rady Slovenskej republiky , tlač 1321.)
Saloň, Marián, poslanec NR SR (2022-11-15):
Ďakujem pekne. Milan, ja využijem vlastne to tvoje vystúpenie aj na to, čo som nestihol v reakcii na faktické poznámky, že to, čo si hovoril o zlyhávaní. Každý hovoríme o tom, že zlyhala Európska únia, dokonca hovoria o tom aj koaliční poslanci, či už pán Šefčík, alebo pán Potocký, a presne to som im chcel povedať. Teda ak my konštatujeme, že Európska únia zlyháva, tak teraz ktoré štáty zlyhávajú? Lebo podľa našej optiky, to, čo my tvrdíme, tak zlyháva Slovenská republika, pretože nerobí nič, podľa koaličnej optiky zlyhávajú Česi a Rakúšania a zlyhávajú vlastne tým, že si chránia svoje územie a vlastne napĺňajú readmisné dohody a vracajú nelegálnych migrantov späť na Slovensko len preto, že naša vláda je neschopná. A to sami aj skonštatovali, že proste tým, že my sme nerobili nič, tak oni nám zaviedli kontroly. A my teraz vlastne ich budeme obviňovať z toho, že oni robia katastrofálne rozhodnutia, a presne to, čo ste viacerí aj vo faktických svojich poznámkach povedali, že to stane sa asi takým národným heslom, že Slovakia alebo Slovakian border is very, very open. No veď presne to je návod pre prevádzačov a presne to je základná informácia pre prevádzačov a pre tých ľudí, ktorí sa snažia touto balkánskou cestou, že choďte cez Slovensko, lebo tam vás čakajú s otvorenou náručou. A presne to v rokoch 2015 a 2016 a našej vlády sme dávali odstrašujúce príklady, že ak nelegálne prekročíte našu hranicu, tak v rámci schengenského kódexu, v rámci schengenských pravidiel bude to riešené tak, ako má byť. Nikto nespochybňuje ľudí, ktorí k nám prichádzajú z vojnou ohrozených území, ale presne tak ako to bolo povedané, kto ich vie presne identifikovať, či sú, alebo nie sú občanmi Sýrie a či sú priamo, alebo nie sú ohrození vojnou, a o tom, že na východe máme pretlak a takisto že na východe musia policajti strážiť... (Prerušenie vystúpenia časomerom.)
Laššáková, Jana, podpredsedníčka NR SR (2012-07-31):
S reakciou na faktické poznámky, pán poslanec Mihál. Nech sa páči.
Číž, Miroslav, podpredseda NR SR (2014-12-12):
Slovo má pani poslankyňa Vaľová.
Borguľa, Martin, poslanec NR SR (2021-12-07):
Vážený pán predsedajúci, ďakujem za slovo. Pán Tomáš, ja naozaj už neviem, aký tón zvoliť k tomuto vášmu vystúpeniu, či sa hnevať, alebo smiať, alebo plakať, alebo čo robiť. Veď toto je presne vy, že vy, tuto sedím od vás tri miesta, furt tu vykrikujete niečo po niekom. Však sa správajte, prosím vás pekne, slušne jak slušný človek, lebo tam sa hráte na slušného človeka a potom tu hubujete. Najprv pýtate, dávajte helicopter money, podporujte dôchodcov, aby sa išli dať zaočkovať. Dobre. Táto vláda nájde pol miliardy, dá na to, aby sme motivovali dôchodcov. Potom poviete, heeej, to nestačí! Ešte stovku na energie, lebo my sme tu mali schôdze na energie. Dobre, tak dá stovku na energie. Potom hovoríte, že vlastne ani to nestačí, že treba dať tri stovky na keš. Tak príde minister financií a dá tri stovky keš. A teraz hovoríte, že, jéj, to je málo, že vlastne malo byť akože viacej. To už v tom sa, s prepáčením, hovorí klasik, ani sviňa nevyzná, čo vy vlastne chcete. Vy chcete len politikárčiť. Vy nechcete regulárne pomôcť tým seniorom. A ja im to poviem úplne jasne a nahlas. Vážení seniori, milé dôchodkyne, milí dôchodcovia, mohli ste dostať 600 euro od tejto vlády, ktoré ste mohli minúť. Stovku keš, päť stoviek formou poukážky, ale to je plnohodnotných päť stoviek, ktoré ste mohli povedzme vo vývarovni postupne rozpúšťať, míňať. Nie, vďaka politickej strane HLAS – sociálna demokracia dostanete tri stovky, lebo to bola ich požiadavka. A keď tá požiadavka bola splnená, tak oni v priamom prenose povedia, že ale ani to nepodporíme. Však vlastne to sú, to je celé, celé zle. Nechápem. Obrali ste dôchodcov o strašné milióny eur. Pán Tomáš, možno niekedy si treba povedať, že stačilo, že dobre, že už prestaňme politikárčiť a možno toto bol ten moment a zaradiť spiatočku. (Potlesk.)
Kollár, Boris, predseda NR SR (2022-03-17):
Prosím, prezentujme sa a hlasujeme. (Hlasovanie.) Prítomných 130 poslancov, za 114, proti 7, zdržalo sa 8, nehlasoval 1. Konštatujem, že sme tento návrh schválili. Pokračujeme hlasovaním v prvom čítaní o návrhu poslancov Kyselicu, Majorovej Garstkovej, Slobodu, Žiaka a Svrčeka na vydanie zákona, ktorým sa mení zákon č. 8/2009 Z. z. o cestnej premávke (tlač 928), bod 50 schváleného programu. Spravodajcom je člen výboru pre obranu a bezpečnosť poslanec Martin Mihalik. Prosím ho, aby uviedol hlasovanie (Hlasovanie o návrhu poslancov Národnej rady Slovenskej republiky Lukáša Kyselicu, Jany Majorovej Garstkovej, Radovana Slobodu, Miroslava Žiaka a Miloša Svrčeka na vydanie zákona, ktorým sa mení zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov , tlač 928.)
Fecko, Martin, poslanec NR SR (2013-09-19):
Ďakujem pekne, pani predsedajúca, ďakujem, kolegovia. Ja budem krátky. Tiež, samozrejme, apelujem na to, aby naprieč politickým spektrom bola podpora tomuto návrhu zákona a uvediem jeden príklad. Mám kolegu, s ktorým sme študovali na vysokej škole a je z Ružomberka. Našiel si svoju manželku, ktorá bola z Prešova, a presťahoval sa k nám. A žartovne mi povedal, že nemôže u nás dýchať. Že jemu sa ťažko dýcha. Ja som sa pýtal: „No dúfam, že to nemyslí vážne?!“ On nebol naučený na iný vzduch. On bol naučený na vzduch, ktorý bol v Ružomberku. Ja keď som prechádzal v tých osemdesiatych rokoch cez Ružomberok, mne bolo zle. Ja som sa tam dusil. On naopak. On prišiel k nám a on sa u nás dusil. Nehovorím, že v Prešove je super ovzdušie, ale videl som, že on má s tým problém. To znamená, myslím si, a budem tvrdiť stále, každý investor, ktorý je producentom takýchto anomálií v prospech devastácie toho klasického zdravého ovzdušia, ktoré na Slovensku máme a chceme ho mať, mal by mať prvoradú úlohu od štátu vo verejnom záujme, že musí eliminovať v maximálnej miere tieto zápachy, ktoré z jeho budúcej prevádzky budú vychádzať. Mali sme to u nás v Prešove, bola to Piloimpregna. Takisto nás veľmi presviedčala, že aké ona robí, by som povedal, že zásahy, aby to ovzdušie bolo super. A teraz zisťujeme, že celé sídlisko Sekčov má problémy s určitými, aj rakovinotvornými, prvkami, čo sa týka chorobnosti. A pýtam sa, kvôli čomu? Práve kvôli takýmto investorom, ktorí k nám prišli. Áno, zamestnávali tisíc alebo dvetisíc ľudí. Ale pýtam sa, za akú cenu? Nie je to vo verejnom záujme, aby sme zachraňovali ľudí, hlavne ich zdravie a životné prostredie, v ktorom žijú? Veď na to sme tu, poslanci Národnej rady. Takže ešte raz sa prihováram. Áno, vítam tento zákon a dúfam, že nebudeme sa hrať na stranícke tričká, ale budeme sa hrať na podstatu veci a na záujem desať tisícov ľudí, ja tvrdím, ktoré sú takýmito hendikepovanými životnými prostrediami z tlaku ďalších podnikateľov nútení v takýchto prostrediach žiť. Ďakujem pekne a prosím o podporu. (Potlesk.)
Laššáková, Jana, podpredsedníčka NR SR (2014-11-25):
Na vystúpenie pána poslanca s faktickým poznámkami páni poslanci Kaník a Mihál. Končím možnosť prihlásiť sa s faktickými poznámkami. Pán poslanec Kaník, nevidím ho tu. Nech sa páči, pán poslanec Mihál.
Jurinová, Erika, podpredsedníčka NR SR (2014-07-08):
Pán spravodajca, chcete zaujať stanovisko k navrhovanej novele? Prerušujem rokovanie o tomto bode programu. A pokračujeme v prerušenej rozprave v prvom čítaní o vládnom návrhu zákona, ktorým sa mení a dopĺňa vodný zákon (tlač 1051). Pán minister životného prostredia Peter Žiga je už na mieste. Pán spravodajca Róbert Puci tak isto zaujal svoje miesto pre spravodajcov. Ďalšou v poradí z ústne prihlásených rečníkov je pani poslankyňa Helena Mezenská, ktorej zároveň odovzdávam slovo. Prepáčte, pani poslanci, ešte v zmysle rokovacieho poriadku požiadal o slovo pán minister. Nech sa páči. [Pokračovanie v rokovaní o vládnom návrhu zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa menia a dopĺňajú niektoré zákony , tlač 1051.]
Benčík, Ján, poslanec NR SR (2022-09-23):
Ďakujem, pán predseda. Vážené pani poslankyne, vážení páni poslanci, v súlade so zákonom o rokovacom poriadku, som bol určený za spravodajcu k uvedenému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady pre obranu a bezpečnosť. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predseda, otvorte rozpravu.
Mihál, Jozef, poslanec NR SR (2015-05-12):
Ďakujem. Chcem oceniť vynikajúci prejav kolegu Beblavého a to by chcelo niekoľko faktických poznámok na niektoré jeho časti, ale to mám iba jednu. Čiže v prvom rade chcem povedať, že podporím, myslím, s celým klubom tieto pozmeňovacie návrhy, ktoré zazneli a vyjadrím sa k tomu morálnemu hazardu, lebo som to neurobil vo svojom príspevku. Teda ten morálny hazard, o ktorom sa hovorí v dôvodovej správe, o ktorom hovoril aj v úvodnom slove pán minister, to je akože čo? To hovorí minister vlády, minister, ktorý v roku 2012 zo zákona v II. pilieri presunul tvrdo všetkých sporiteľov do garantovaných fondov v čase, kedy akciové trhy prudko rástli a ten zo sporiteľov, kto sa nespamätal, že čo sa s ním vlastne stalo a je tam dajme tomu doteraz, prichádza o úžasné zhodnotenie svojich úspor, ktoré by inak mohol mať. Veď indexové fondy za tri roky od ich zavedenia, od leta, od jari 2012 doteraz priniesli sporiteľom zhodnotenie o 60 %. Ale ak ten sporiteľ je v garantovanom fonde, čo ste teda mu zabezpečili, tak tam to zhodnotenie je o 3-4 % ročne, to je obrovský rozdiel. To je ekonomická vlastizrada, ktorú ste spáchali na týchto ľuďoch a teraz o nich hovoríte, že morálny hazard?
Žiak, Miroslav, poslanec NR SR (2020-07-07):
Pán poslanec Žiga, vy ste celkom vtipný človek, lebo po 12 rokoch vašej vlády, vašej vlády, ktorá tu šikanovala, buzerovala a ničila podnikateľov, prichádza zákon v super rýchlom konaní, ktoré po vašich 12 rokoch vlády, keby sa aj vrátil v čase, bude možno nedostatočný. Ja nerozumiem vášmu, vašej argumentácii, že vy idete kritizovať rýchle, super rýchle konanie akékoľvek. Podnikatelia sa potrebujú konečne po vašich vládach nadýchnuť a fungovať.
Antal, Marek, poslanec NR SR (2020-06-03):
Pán poslanec Mazurek, nepočul som ani jedno riešenie alebo návrh alebo nápad, ako to vidíte vy, čo by bolo dobré v tejto situácii urobiť. Celá Európska únia má prepad HDP zhruba podobný, ako máme my, v priemere teda nižší, ale má. Niektoré veci naozaj boli, boli na hrane a klamstvá, napríklad zavedenie 13. dôchodku podľa vás v tomto materiáli je kritikou. Nie je kritikou, je tam len konštatovanie, že má negatívny vplyv. Má negatívny vplyv. To ešte neznamená, že to je kritika. Má negatívny vplyv a takýchto je tam viac. Bol to ďalší váš videoblok, zatiaľ najhorší, ktorý som videl.
Poliačik, Martin, poslanec NR SR (2015-04-15):
Pán predseda, ak naozaj sa ideme takto postaviť čelom k problémom a pri každom jednom budeme odvolávať do minulosti, pokiaľ sa dá, tak navrhujem spojiť tento bod s bodom odvolania Jana Amosa Komenského za všetky problémy slovenského školstva a poprípade ešte Štefana Baniča za každý jeden pokazený padák v slovenskej armáde. Toto je tak absurdné, pán predseda, že to ani nemôže byť pravda. Dajte, prosím, spojiť aspoň tieto dve veci, aby to malo celé zmysel. Vďaka.
Miškov, Juraj, minister hospodárstva SR (2011-06-01):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, predkladám vám návrh zákona o poskytovaní dotácií v pôsobnosti Ministerstva hospodárstva Slovenskej republiky, ktorého cieľom je splniť predpoklad zákonnej úpravy poskytovania dotácií, ktoré ministerstvo doposiaľ poskytovalo na základe výnosov č. 1/2005 a č. 1/2008. Pri vypracovaní tohto návrhu zákona ministerstvo vychádzalo práve z týchto výnosov. Ministerstvo hospodárstva Slovenskej republiky ako správca rozpočtovej kapitoly poskytuje dotácie na podporu baníctva a odstránenie následkov banskej činnosti, ďalej na rozvoj malého a stredného podnikania, na využívanie biomasy a slnečnej energie, ochrany spotrebiteľa a rozvoja priemyselnej výroby a služieb. Predloženým návrhom zákona ministerstvo vymedzuje okruh subjektov, ktorým možno dotácie poskytnúť, upravuje účel, podmienky, rozsah a spôsob poskytovania dotácií, upravuje tiež okruh oblastí, na ktoré dotáciu nie je možné poskytnúť. Návrhom zákona sa tiež stanovuje pôsobnosť ministerstva v otázke poskytovania dotácií a upresňuje sa vzťah zákona k osobitným právnym predpisom. Zároveň sa zavádza povinnosť zverejňovať na internetovej stránke ministerstva zoznam žiadostí o poskytnutie dotácie, zoznam poskytnutých dotácií a ich výšku, zoznam neposkytnutých dotácií s odôvodnením ich zamietnutia, ako aj evidenciu uzatvorených zmlúv. Návrh zákona nezakladá zvýšené nároky na štátny rozpočet ani rozpočty obcí a vyšších územných celkov, pretože dotácie budú poskytované v rámci rozpočtovej kapitoly ministerstva hospodárstva. Vážený pán predsedajúci, vážené panie poslankyne, vážení poslanci, dovoľujem si vás požiadať o schválenie predloženého návrhu zákona. Ďakujem.
Hort, Milan, podpredseda NR SR (2011-11-30):
Ďakujem pekne. A poprosím teraz spravodajcu, ktorého určil navrhnutý gestorský výbor pre obranu a bezpečnosť, pána poslanca Júliusa Stanka, aby nás oboznámil s úvodnou spravodajskou informáciou. Nech sa páči.
Klus, Martin, poslanec NR SR (2016-11-29):
Ďakujem za slovo, pán predsedajúci. Len chcem poprosiť, karta mi zahaprovala hneď pri prvom hlasovaní. Takže do protokolu, že som hlasoval za o tých dvoch bodoch programu. Ďakujem.
Laurenčík, Milan, poslanec NR SR (2017-10-19):
Ďakujem za slovo. Pán predsedajúci, v rozprave vystúpili traja páni poslanci, ktorí nepodali žiaden procedurálny návrh, preto, prosím, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh v druhom čítaní.
Zahorčák, Viliam, poslanec NR SR (2022-02-22):
Ďakujem pekne za slovo. Pán kolega Žiak, nesklamali ste. Vo svojom takmer 30-minútovom vystúpení ste sa venovali všeličomu, len nie meritu veci. A keďže, teda pravda, ak nerátam to, že ste obvinili Generálnu prokuratúru z toho, že manipuluje vo svojom uznesení s prepismi, a keďže tam všeličo tak nie celkom jednoznačne vyznelo, tak vás prosím, aby ste teraz jednoznačne odpovedali, či naozaj tvrdíte, že Generálna prokuratúra klame, či naozaj tvrdíte, či súhlasíte teda s postupom tých tzv. elitných vyšetrovateľov, že tak sa má realizovať vyšetrovanie, a či súhlasíte s tým, že takýmto spôsobom sa má likvidovať politická opozícia. Inými slovami, či súhlasíte s návratom do 50. rokov. Ďakujem.
Glváč, Martin, podpredseda NR SR (2017-12-12):
Ďakujem. Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť ústne. Nech sa páči, pán poslanec Viskupič, končím možnosť prihlásiť sa. Ak teda mu to tam naskočí, ďakujem. Nech sa páči. Končím možnosť prihlásiť sa do rozpravy.
Hlina, Alojz, poslanec NR SR (2012-05-04):
Ďakujem veľmi pekne. Viete, akí sme my Oravci? Jeden je taký, druhý taký, ale nevadí, však... (Hlasy z pléna.) Ja som tiež z Oravy. (Prerušenie vystúpenia predsedajúcou.)
Šrobová, Veronika, poslankyňa NR SR (2024-01-16):
Ďakujem za slovo a ďakujem aj za vaše vecné vstúpenie, pani kolegyňa. Keďže tu už diskutujeme niekoľko dní a súčasne prebieha aj verejná debata, bola som počas týchto dní zvedavá na niektoré výstupy odborníkov či už k samotnej novele, alebo k skrátenému legislatívnemu konaniu a snažila som sa spracovať všetky tieto negatívne informácie, ktoré sú už teraz známe, a vieme si aj predstaviť tie dopady negatívne v realite. A mnohí kolegovia a kolegyne, ktorí sa tejto téme venujú odborne, tu hovorili o náraste ekonomickej a majetkovej kriminality, o náraste nespokojných, okradnutých ľudí, takže tieto následky tejto novely si dokážeme živo predstaviť a vzniká tu teda otázka. Čo s týmto plánuje robiť štát? Už teraz Slovensko rieši, že nemáme dostatok policajtov a je tu otázka, či sa vláda zaviazala k zmene stratégie boja proti kriminalite vo svojom vyhlásení vlády, či pán minister vnútra ohlásil spolu s policajným prezidentom podobnú stratégiu, prípadne reformu Policajného zboru alebo jednoducho či majú plán naberať nových príslušníkov do Policajného zboru, a preto sa pýtam, či počíta táto vláda, že bude musieť prijímať nových policajtov do svojich radov, alebo sa bude spoliehať na to, že budú páchatelia zanechávať napríklad olejové škvrny, aby ich ľahšie dolapili. Myslím si, že to je dosť zásadná otázka tento, táto novela už mala byť možno dávno prijatá, ak by to, keďže to vláda chcela pretlačiť v skrátenom legislatívnom konaní a táto otázka je už teraz na stole. A teda čestne prehlasujem, že táto faktická poznámka nebola vymyslená umelou inteligenciou. Ďakujem.
Hrnčiar, Andrej, podpredseda NR SR (2016-12-07):
Pán poslanec Marosz.
Grendel, Gábor, podpredseda NR SR (2022-11-09):
Ďakujem pekne. Otváram rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Nikto. Vyhlasujem rozpravu za skončenú. Želá si záverečné slovo pán navrhovateľ?